b"\n_START_ARTICLE_\nRosa Colom Bernat\n_START_SECTION_\nBiografia\n_START_PARAGRAPH_\nFilla d'Antoni Colom Creus i Maria Bernat Morey. Va n\xc3\xa9ixer i es va criar a Bunyola; l'any 1929 es va casar amb el franc\xc3\xa8s E. Pau Cabod Monard. D'idees progressistes, durant la Rep\xc3\xbablica va formar part d'Esquerra Republicana Balear des d'on va reivindicar millores en la situaci\xc3\xb3 de les dones. A Bunyola va protagonitzar un dels m\xc3\xadtings que se celebr\xc3\xa0 a comen\xc3\xa7aments de 1936 favorable al Front Popular. El mateix any va participar en la celebraci\xc3\xb3 del Dia Internacional de la Dona Treballadora. Fou empresonada l'any 1937, per\xc3\xb2 gr\xc3\xa0cies a la seva condici\xc3\xb3 de ciutadana francesa, adquirida en haver-se casat amb Pau, fou alliberada i condu\xc3\xafda a un vaixell d'aquella nacionalitat que estava a la badia de Palma, i va desembarcar a Portvendres (Fran\xc3\xa7a), on va viure l'ocupaci\xc3\xb3 nazi._NEWLINE_Despr\xc3\xa9s de la Segona Guerra Mundial va establir-se a Saint Symphorien (Fran\xc3\xa7a), des d'on pass\xc3\xa0 a Ginebra. All\xc3\xa0, Rosa va participar activament de les activitats culturals i liter\xc3\xa0ries de l'entitat Casa Nostra, fundada el 1962 i que reunia els emigrants de parla catalana residents a Su\xc3\xafssa._NEWLINE_Narradora i poetessa va participar en diversos cert\xc3\xa0mens literaris. El 1975 li fou publicada la narraci\xc3\xb3 \xc2\xabCoses de ma terra\xc2\xbb; per\xc3\xb2 gaireb\xc3\xa9 tota la seva obra resta in\xc3\xa8dita._NEWLINE_Des de finals dels anys 60 torn\xc3\xa0 a Mallorca freq\xc3\xbcentment on col\xc2\xb7labor\xc3\xa0 en publicacions com \xc2\xabCort\xc2\xbb._NEWLINE_Va morir a Ginebra el 2 de juliol de 1987."